“L'Any dels Dotze Treballs d'Hèrcules” centra la promoció de Llíria en Fitur 2017
16 de Gener de 2017

La celebració del centenari del descobriment del mosaic romà dels Dotze Treballs d'Hèrcules serà el gran protagonista de l'activitat promocional de Llíria en la present edició de Fitur. L'Ajuntament ha declarat 2017 “Any dels Dotze Treballs d'Hèrcules”, en l'aniversari de la troballa el 1917  de la impressionant peça a l'edifici de Ca Porcar de la ciutat edetana i que actualment es troba exposada en el Museo Arqueológico Nacional de Madrid.

L'activitat cultural i turística girarà entorn d'esta efemèride. Per això, es presentarà esta iniciativa divendres que ve, 20 de gener, a les 14 hores a la sala de premsa de l'espai de la Comunitat Valenciana en la Fira Internacional de Turisme de la capital d'Espanya.

Paral•lelament a este programa, Turisme Llíria promocionarà un altre projecte que s'impulsarà el 2017, “Meravelles de Llíria”, una iniciativa que pretén triar per participació popular els elements del patrimoni històric més significatius, entre jaciments arqueològics, monuments arquitectònics, museus i manifestacions culturals.

D'altra banda, l'alcalde Manolo Civera participarà, junt amb els primers edils de Sagunt, Tavernes de la Valldigna i Gandia, en una roda de premsa organitzada pel Patronat Provincial de Turisme de València, com a referents de la posada en valor dels recursos patrimonials per a la seua explotació turística. L'acte tindrà lloc el dimecres18 de gener a les 14.00 hores a la sala A de l'espai de la Comunitat Valenciana.

Actuació musical

Dins de les activitats que promou la regidoria de Turisme en Fitur 2017, l'escenari de la Comunitat Valenciana acollirà un concert de música clàssica a càrrec d'una formació de músics professionals de Llíria residents a Madrid. L'actuació serà el dissabte 21 a les 13.00 hores, per a mostrar una altra de les potencialitats del municipi, la cultura musical.

A més, Turisme Llíria promocionarà en els cinc dies del certamen, del 18 al 22 gener i en l'estand del Patronat Provincial “València Turisme” al pavelló 7 del recinte firal, les diferents rutes, productes i esdeveniments turístics que el visitant pot trobar a la ciutat edetana.

De la mateixa manera, cal assenyalar que en el catàleg d'ofertes turístiques 2017 de la Comunitat Valenciana de Fitur, s'inclou un paquet d'estada i visites a València i Llíria que comercialitza l'empresa local Ara Turístic.

També, l'Agència Valenciana del Turisme presentarà el “Calendari d'Experiències Eqüestres de la Comunitat Valenciana”, en el que figura el raid que organitza a la primavera Caballos Navarro al llarg de la ruta IE-005 Llíria-Muntanyes de la Concòrdia. L'acte es realitzarà el 18 de gener a les 12.00 hores a la sala de premsa B de l'espai de la Comunitat Valenciana.